Motoris gevind ná hond by venster uithangDie foto wat wyd op Facebook versprei word van ’n motoris wat ’n hond aan sy pote vashou en by ’n motorvenster laat uithang. (Foto: Facebook) ’n Saak van dieremishandeling is Woensdag by die polisie in Port Elizabeth aanhangig gemaak in verband met ’n foto wat wyd op Facebook versprei word van ’n motoris wat ’n hond aan sy pote vashou en by ’n motorvenster laat uithang. ’n Ontstoke Facebook-gebruiker het dié foto Woensdag by die Walmer-polisiestasie aangemeld waarna ’n ondersoek van stapel gestuur is. Volgens kol. Priscilla Naidu, polisiewoordvoerder, kon die polisie daarin slaag om die bestuurder van die motor op te spoor aangesien sy nommerplaat op die foto sigbaar is. Die bestuurder is na die polisiestasie ontbied om ’n verklaring af te lê rakende die voorval. Die persoon wat die foto geneem en op Facebook gelaai het, het ook intussen na vore gekom nadat die voorval hom vandeesweek op Mohammed Desaiweg in Fairview in die Baai afgespeel het. Die ooggetuie beweer hy het gery toe hy sien hoe ’n hond aan sy pote uit die motorvenster aan die bestuurder se kant van die motor laat hang word. Hy kon daarin slaag om die motor voor te keer waarna hy by die bestuurder wou weet waarom die hond by die venster uithang. Die bestuurder het geantwoord dat die hond by die oop venster wou uitspring. Die ooggetuie het glo die bestuurder aangeraai om die hond eerder op die agtersitplek te plaas wat die bestuurder gedoen het. Daar was glo nog ’n hond in die motor. Naidu sê die motoris het op sy beurt in sy verklaring verduidelik die hond het glo van sy huis af weggeloop. Sy kinders het hom geroep om die hond te gaan soek. Hy het die hond nie ver van sy huis af opgespoor nie en was sowat 100 m van sy huis toe die hond uit die venster probeer spring. Hy het die hond gevolglik aan sy pote gegryp. Dit is tóé dat die ander persoon agter hom aanry en hom voorkeer om ondersoek in te stel. Die hond is toe glo soos die persoon in sy verklaring gemeld het, op die agterste sitplek neergesit. Hannes Stander, bestuurder van die Animal Welfare Society in Port Elizabeth, het Donderdagmiddag aan Maroela Media gesê die hond in die foto kon intussen ongedeerd opgespoor word. “Die hond, ’n Maltees-kruising, is in ’n goeie toestand in sy eienaar se besit gevind.” Stander bevestig dat die hond nie tydens die voorval beseer is nie.“Dit was ons grootste bekommernis,” sê hy. Die eienaar het nié tydens hul huisbesoek verduidelik waarom sy hond by die venster uitgehang het nie, maar slegs ’n verklaring by die polisie afgelê. Die hond is in sy eienaar se toesig gelaat aangesien daar geen teken van verwaarlosing by die huis was nie. Die man besit ook ’n worshond. “Ons kan net soveel doen. Ons hoop die polisie sal die saak verder voer en spoedig ook.” Volgens Naidu is niemand in verband met die voorval aangekla nie. Die saak is na die senior openbare aanklaer verwys vir ’n beslissing.